AlexejDobrolubov/national_council_slovak_2010 huggingface dataset:
4. schôdza NR SR - 2. deň - streda - A. dopoludnia
Dátum: 2010-08-11
Poslanec: Hrušovský, Pavol (KDH)
Druh vystúpenia: Vystúpenie v rozprave

Ďakujem pekne, pán predseda. Ja naozaj veľmi krátko. Nerozumiem, páni poslanci, týmto procesným spochybňovaniam legislatívneho procesu, ktorý v Národnej rade Slovenskej republiky začal. Ja som čakal, že pán predseda, expredseda Paška, teraz poslanec, predloží poslancom Národnej rady spomínaný nález Ústavného súdu, číslo, pod ktorým bolo vydané a v akej veci vydané bolo. Chcem však poukázať na jednu dôležitú vec. Národná rada Slovenskej republiky podľa ústavy je najvyšším zákonodarným a ústavodarným orgánom Slovenskej republiky. Už v minulosti vznikali aj v pléne Národnej rady isté pochybnosti pri prerokovávaní predkladaných návrhov zákonov na skrátené legislatívne konanie. Možno mnohí sa pamätáte, aké diskusie tu prebiehali, a vtedy jeden z našich bývalých kolegov poslancov, sa rozhodol podať na Ústavný súd návrh, aby Ústavný súd rozhodol o vyslovení neplatnosti prijatia takéhoto zákona, kde boli vážne pochybnosti, či sú alebo nie sú splnené podmienky na skrátené legislatívne konanie. Pán poslanec Číž, predpokladám, že poznáš výsledok rozhodnutia Ústavného súdu. Ďakujem pekne. Ústavný súd vtedy vyslovil názor, že ak Národná rada Slovenskej republiky schválila zákon, aj napriek výhradám, či boli alebo neboli splnené všetky procesné podmienky na jeho prijatie, nemá za následok neplatnosť takto prijatého zákona v Národnej rade Slovenskej republiky. Prosím vás, neznižujme svoju autoritu. Nezbavujme sa svojej právomoci, ktorá výlučne patrí len nám, poslancom Národnej rady. Ak nechcete, aby bola obmedzená imunita poslancov, tak radšej to komunikujte takto, politicky, nie ústavnoprávne, kde narážate na mnohé prekážky a vyslovujete nie dvakrát vhodné odborné právne názory. Ja neberiem právo nikomu, ale osobne, keď som sa dozvedel o výhrade, ktorá už bola dávno v médiách zverejnená predtým, ako toto rokovanie začalo, tak naozaj som nenašiel nikde v Ústave Slovenskej republiky, že by po vymenovaní prezidentom vláda mala limitované svoje kompetencie ústavou v žiadnom článku. Preto tieto argumenty nepovažujem za tak závažné, aby sme museli prerušiť rokovanie alebo odložiť rokovanie až potom, ako Ústavný súd zaujme svoj názor vo veci, či vláda má alebo nemá kompetenciu predkladať do Národnej rady pred vyslovením dôvery akékoľvek legislatívne návrhy, alebo či vôbec tá vláda má prijímať nejaké rozhodnutia. Ďakujem, pán predseda.
2. schôdza NR SR - 1. deň - piatok - A. dopoludnia
Dátum: 2010-07-09
Poslanec: Hrušovský, Pavol (KDH)
Druh vystúpenia: Vystúpenie v rozprave

5. "Sľubujem na svoju česť a svedomie vernosť Slovenskej republike. Svoje povinnosti budem plniť v záujme jej občanov. Budem dodržiavať ústavu a ostatné zákony a pracovať tak, aby sa uvádzali do života." Pán Tibor Tóth. 6. Tóth, Tibor, poslanec NR SR Sľubujem. (Potlesk.) 7. Hrušovský, Pavol, podpredseda NR SR Pán Marek Vargovčák. 8. Vargovčák, Marek, poslanec NR SR Sľubujem. (Potlesk.) 9. Hrušovský, Pavol, podpredseda NR SR Pán Richard Oravec. 10. Oravec, Richard, poslanec NR SR Sľubujem. (Potlesk.) 11. Hrušovský, Pavol, podpredseda NR SR Pán Milan Gaľa. 12. Gaľa, Milan, poslanec NR SR Sľubujem. (Potlesk.) 13. Hrušovský, Pavol, podpredseda NR SR Pán Kamil Krnáč. 14. Krnáč, Kamil, poslanec NR SR Sľubujem. (Potlesk.) 15. Hrušovský, Pavol, podpredseda NR SR Pán Štefan Tomčo. 16. Tomčo, Štefan, poslanec NR SR Sľubujem. (Potlesk.) 17. Hrušovský, Pavol, podpredseda NR SR Pani Zuzana Aštaryová. 18. Aštaryová, Zuzana, poslankyňa NR SR Sľubujem. (Potlesk.) 19. Hrušovský, Pavol, podpredseda NR SR Pán Jaroslav Suja. 20. Suja, Jaroslav, poslanec NR SR Sľubujem. (Potlesk.) 21. Hrušovský, Pavol, podpredseda NR SR Pán Július Stanko. 22. Stanko, Július, poslanec NR SR Sľubujem. (Potlesk.) 23. Hrušovský, Pavol, podpredseda NR SR Pán Marián Kvasnička. 24. Kvasnička, Marián, poslanec NR SR Sľubujem. (Potlesk.) 25. Hrušovský, Pavol, podpredseda NR SR Pani Monika Gibalová. 26. Gibalová, Monika, poslankyňa NR SR Sľubujem. (Potlesk.) 27. Hrušovský, Pavol, podpredseda NR SR Pán Péter Vörös. 28. Vörös, Péter, poslanec NR SR Sľubujem. (Potlesk.) 29. Hrušovský, Pavol, podpredseda NR SR Pani Edita Pfundtner. 30. Pfundtner, Edita, poslankyňa NR SR Sľubujem. (Potlesk.) 31. Hrušovský, Pavol, podpredseda NR SR Pani Jarmila Tkáčová. 32. Tkáčová, Jarmila, poslankyňa NR SR Sľubujem. (Potlesk.) 33. Hrušovský, Pavol, podpredseda NR SR Pán Alexander Slafkovský. 34. Slafkovský, Alexander, poslanec NR SR Sľubujem. (Potlesk.) 35. Hrušovský, Pavol, podpredseda NR SR Pán Ľuboš Majer. 36. Majer, Ľuboš, poslanec NR SR Sľubujem. (Potlesk.) 37. Hrušovský, Pavol, podpredseda NR SR Pán Milan Laurenčík. 38. Laurenčík, Milan, poslanec NR SR Sľubujem. (Potlesk.) 39. Hrušovský, Pavol, podpredseda NR SR Pán Marián Radošovský. 40. Radošovský, Marián, poslanec NR SR Sľubujem. (Potlesk.) 41. Hrušovský, Pavol, podpredseda NR SR Pán Elemér Jakab. 42. Jakab, Elemér, poslanec NR SR Sľubujem. (Potlesk.)
18. schôdza NR SR - 2.deň - B. popoludní
Dátum: 2011-05-18
Poslanec: Horváth, Zoltán (SDKÚ – DS)
Druh vystúpenia: Vystúpenie

12. Ďakujem pekne za slovo. Vážený pán predseda, vážení páni ministri, vážené panie poslankyne, páni poslanci, dovoľte mi, aby som podľa § 73 ods. 1 zákona Národnej rady Slovenskej republiky č. 350 o rokovacom poriadku Národnej rady Slovenskej republiky vystúpil v prvom čítaní k vládnemu návrhu zákona, ktorým sa mení a dopĺňa zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 335), ako spravodajca určený Výborom Národnej rady Slovenskej republiky pre sociálne veci uznesením č. 59 z 12. mája 2011 a podal spravodajskú informáciu k návrhu zákona. Predseda Národnej rady Slovenskej republiky rozhodnutím č. 332 z 29. apríla 2011 navrhol prideliť návrh zákona na jeho prerokovanie výborom a navrhol gestorský výbor vrátane lehôt na jeho prerokovanie. Súčasne predseda Národnej rady Slovenskej republiky konštatoval, že návrh zákona spĺňa všetky ustanovené náležitosti podľa rokovacieho poriadku Národnej rady Slovenskej republiky a podľa legislatívnych pravidiel na jeho prerokovanie v Národnej rade Slovenskej republike. Podľa dôvodovej správy k návrhu zákona jeho účelom je transponovať do právneho poriadku Slovenskej republiky smernicu Európskeho parlamentu a Rady 2009/52/ES z 18. júna 2009, ktorou sa stanovujú minimálne normy pre sankcie a opatrenia voči zamestnávateľom štátnych príslušníkov tretích krajín, ktorí sa neoprávnene zdržiavajú na území členských štátov, a smernicu Rady 2009/ES z 25. mája 2009 o podmienkach vstupu a pobytu štátnych príslušníkov tretích krajín na účely vysokokvalifikovaného zamestnania. Navrhovaná právna úprava je v súlade s Ústavou Slovenskej republiky a medzinárodnými zmluvami a inými medzinárodnými dokumentmi, ktorými je Slovenská republika viazaná. S ohľadom na oprávnenia, ktoré pre mňa ako spravodajcu výboru vyplývajú, odporúčam, aby sa Národná rada Slovenskej republiky po všeobecnej rozprave o podstate návrhu zákona uzniesla na tom, že podľa § 73 ods. 3 písm. c) rokovacieho poriadku Národnej rady Slovenskej republiky prerokuje predmetný návrh zákona v druhom čítaní. V súlade s § 74 ods. 1 zákona o rokovacom poriadku Národnej rady Slovenskej republiky a citovaným návrhom predsedu Národnej rady Slovenskej republiky odporúčam Národnej rade prideliť návrh zákona v druhom čítaní na prerokovanie ústavnoprávnemu výboru, výboru pre financie a rozpočet, výboru pre obranu a bezpečnosť, ako i výboru pre sociálne veci. Za gestorsky výbor navrhujem výbor pre sociálne veci, pričom odporúčam, aby výbory, ktorým bol návrh zákona pridelený, ho prerokovali v termíne do 30 dní a gestorský do 32 dní od prerokovania návrhu zákona v Národnej rade. Pán predseda, skončil som, prosím, otvorte rozpravu.
18. schôdza NR SR - 1.deň - B. popoludní
Dátum: 2011-05-17
Poslanec: Horváth, Zoltán (SDKÚ – DS)
Druh vystúpenia: Vystúpenie

145. Ďakujem pekne za slovo. Vážený pán predseda, vážené panie poslankyne, páni poslanci, dovoľte mi, aby som vás oboznámil so zápisnicou o výsledku tajného hlasovania o návrhu na voľbu kandidáta na vymenovanie za generálneho prokurátora Slovenskej republiky, ktoré sa konalo 17. mája 2011. Na tajné hlasovanie o návrhu na voľbu kandidáta na vymenovanie za generálneho prokurátora Slovenskej republiky bolo vydaných a poslanci si osobne prevzali 150 hlasovacích lístkov, teda na voľbe sa zúčastnilo 150 poslancov Národnej rady. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na voľbu kandidáta na vymenovanie za generálneho prokurátora Slovenskej republiky všetci poslanci teda odovzdali hlasovacie lístky. Zo 150 odovzdaných hlasovacích lístkov bolo 34 neplatných a 116 platných. Podľa platných hlasovacích lístkov overovatelia zistili, že za kandidáta Dobroslava Trnku hlasovalo za 70 poslancov, proti 17 poslancov a zdržalo sa 29 poslancov. Na schválenie návrhu na voľbu kandidáta na vymenovanie za generálneho prokurátora Slovenskej republiky je potrebný súhlas nadpolovičnej väčšiny hlasov prítomných poslancov Národnej rady Slovenskej republiky. Overovatelia konštatujú, že v tajnom hlasovaní kandidát Dobroslav Trnka zvolený nebol. (Potlesk.) Na záver konštatujem, že boli prítomní všetci overovatelia. Svojimi podpismi potvrdili zápisnicu a nikto žiadne námietky, žeby voľba bola nie v súlade s tajnou voľbou, teda nepodali. Takéto námietky podané neboli. Konštatujem, že tajná voľba prebehla v poriadku. Ďakujem pekne za pozornosť. (Potlesk.)
7.schôdza NR SR - 3.deň - A. dopoludnia
Dátum: 2010-10-14
Poslanec: Horváth, Zoltán (SDKÚ – DS)
Druh vystúpenia: Vystúpenie v rozprave

88. Ďakujem. Ďalej prosím, dajte hlasovať o pridelení zákona výborom, a to ústavnoprávnemu výboru, výboru pre financie a rozpočet a výboru pre sociálne veci. Zároveň navrhujem za gestorský výbor výbor pre sociálne veci a navrhujem, aby výbory, ktorým bol zákon pridelený, ho prerokovali do 24. novembra a gestorský výbor do 26. novembra. Prosím, hlasujeme.
5. schôdza NR SR-3. deň-štvrtok- A dopoludnia
Dátum: 2010-09-09
Poslanec: Horváth, Zoltán (SDKÚ – DS)
Druh vystúpenia: Vystúpenie v rozprave

Teraz, prosím, dajte hlasovať o časti B návrhu uznesenia, ktorým Národná rada Slovenskej republiky volí Vladimíra Tvarošku, Jána Mikulíka a Patríciu Bojkovú, zástupcov navrhnutých vládou Slovenskej republiky, za členov Dozornej rady Sociálnej poisťovne. Prosím, dajte hlasovať.
5. schôdza NR SR-3. deň-štvrtok- A dopoludnia
Dátum: 2010-09-09
Poslanec: Horváth, Zoltán (SDKÚ – DS)
Druh vystúpenia: Vystúpenie v rozprave

Teraz, prosím, dajte hlasovať o časti A návrhu uznesenia, ktorým Národná rada Slovenskej republiky odvoláva z Dozornej rady Sociálnej poisťovne zástupcov navrhnutých vládou Slovenskej republiky, a to Petra Siku, Františka Palka a Mareka Lendackého. Prosím, dajte hlasovať.
28. schôdza NR SR - 1.deň - B. popoludní
Dátum: 2012-01-31
Poslanec: Choma, Igor (SMER - SD)
Druh vystúpenia: Vystúpenie v rozprave

74. Ďakujem pekne, pán podpredseda. Dámy a páni, ja len veľmi krátko. Vzhľadom na to, že často dochádza k istým problémom pri prevádzkovaní iných, ako, alebo iných liniek, iných autobusov, inej dopravy, ktoré využívajú zastávky MHD v mestách, v obciach, chcem dať alebo dávam týmto doplňujúci návrh, ktorý znie. Vládny návrh zákona o cestnej doprave sa dopĺňa takto: V § 23 povinnosti iných osôb sa v ods. (1) na konci druhej vety nahradí bodka čiarkou a doplnia sa slová: "počas platnosti dopravnej licencie." Ako odôvodnenie by som povedal zopár faktov, a síce, že súčasný platný zákon o cestnej doprave č. 168/1996 Z. z. ako aj navrhovaný zákon definuje povinnosť zriaďovateľa zastávky umožniť inému dopravcovi jej používanie počas platnosti dopravnej licencie. Dopravnou licenciou, ktorú udeľuje dopravný správny orgán, sa zriaďuje autobusová linka a jej udelením vzniká prevádzkovateľovi cestnej dopravy oprávnenie prevádzkovať na nej pravidelnú vnútroštátnu dopravu. Ak podľa prvej vety v ods. 1 v § 23 navrhovaného znenia zákona vznikajú povinnosti pre vlastníka, správcu alebo nájomcu autobusovej stanice len voči dopravcom podľa dopravnej licencie, tak je potrebné určiť povinnosti zriaďovateľovi zastávky (napríklad v mestách, kde je mestská autobusová doprava, sú zriaďovatelia zastávok, a aj ich vlastníci samotné mestá) na základe toho istého princípu, t.j. aby zriaďovateľ zastávky mimo autobusovej stanice mal povinnosť umožniť inému dopravcovi jej používanie taktiež len počas platnosti dopravnej licencie. Podľa návrhu je táto povinnosť zriaďovateľa zastávky zadefinovaná voči všetkým dopravcom, t.j. zriaďovateľ je povinný umožniť zastavovať na svojej zastávke aj tým dopravcom, ktorí prevádzkujú dopravu inú ako je podľa dopravnej licencie. Napríklad dopravcom osobitnej pravidelnej dopravy, ktorá sa uskutočňuje len na základe zmluvy medzi dopravcom a objednávateľom prepravy, a teda nie podľa dopravnej licencie, alebo dopravcom, ktorí prevádzkujú príležitostnú dopravu. Taktiež v súlade s § 24 ods. 2 návrhu zákona sa dáva možnosť prevádzkovateľom osobitnej pravidelnej dopravy zastavovať na zastávkach autobusovej linky, t.j. na ktorú je udelená dopravná licencia, len podľa dohody dopravcu osobitnej dopravy s prevádzkovateľom autobusovej linky a teda nie je určená povinnosť, ale musí existovať dohoda. Dámy a páni, je to veľmi jednoduchý návrh a naozaj chceme odstrániť niektoré disproporcie, pretože mestá takýmto spôsobom môžu prichádzať pomerne o veľké peniaze, ktoré vkladajú do mestskej hromadnej dopravy a sú to peniaze samozrejme daňových poplatníkov miest, obcí a takýmto spôsobom idú do súkromných rúk. Ďakujem veľmi pekne.
26. schôdza NR SR - 7.deň - A. dopoludnia
Dátum: 2011-12-08
Poslanec: Choma, Igor (SMER - SD)
Druh vystúpenia: Vystúpenie v rozprave

34. Ďakujem pekne. Pán podpredseda, kolegyne, kolegovia, ja len veľmi krátko chcem zdôrazniť to, čo bolo povedané aj mojimi predrečníkmi, pretože vykonať komplexný audit a teda inventarizáciu kompetencie alebo z pohľadu kompetencií a ich financovania je naozaj dnes už nevyhnutné. Ja sa s tým stretávam veľmi často na rôznych stretnutiach so starostami, s primátormi, na pôde ZMOS-u a chcem len zdôrazniť, že táto požiadavka nevychádza len zo strán opozičných alebo koaličných, musím povedať, že je to úplne všeobecný názor starostov a primátorov, ale najmä starostov, ktorí majú už dnes veľmi zásadné problémy s vykonávaním kompetencií, pretože na ne nemajú jednoducho peniaze. Chcem vás požiadať, naozaj všetkých, o to, aby ste zvážili tento moment, pretože je nesmierne dôležitý pre ďalší výkon samospráv alebo kompetencií samosprávami do budúcnosti a za posledných desať rokov, tak ako bolo povedané, naozaj radikálnym množstvom pribudlo kompetencií samosprávam ako takým. Tak ako bolo povedané, vždy to boli nejaké dopady zákonov, či už o sociálnych službách, pedagogických zamestnancov v školách, telovýchova, šport, knižnice, ja neviem, je toho naozaj veľa. Okrem toho samosprávy musia nejakým spôsobom zabezpečovať aj kultúru, civilnú ochranu, požiarnu ochranu a množstvo, množstvo ďalších. Tých kompetencií, kompetencií je na tisíce. Dnes už naozaj na tisíce a treba povedať, že financovanie z pohľadu štátu, kde sa jedná o prenesené kompetencie, naozaj nie je dostačujúce. Myslím si, že aj na tvoju poznámku, pán poslanec Somogyi, nie je dôležité teraz, ktorá vláda k tomu pristúpi, či ešte táto alebo tá budúca, v každom prípade je to nevyhnutné vykonať a, vážené kolegyne, kolegovia, chcem vás požiadať o podporu tohto návrhu zákona. Ďakujem veľmi pekne.
24. schôdza NR SR - 3.deň - B. popoludní
Dátum: 2011-10-18
Poslanec: Choma, Igor (SMER - SD)
Druh vystúpenia: Vystúpenie s faktickou poznámkou

38. Ďakujem pekne. Ja by som chcel naozaj podporiť všetko to, čo povedal pán poslanec Burian. Ešte by som odporučil obrátiť pozornosť na jednu vec, a to sú diaľnice. Ak zoberieme do úvahy, dámy, a to veľmi úzko súvisí s tým, ak zoberieme do úvahy, že na budúci rok máme rozpočet s vyše 1,3 miliardy, ktorý je orientovaný do výstavby dopravnej infraštruktúry, tak podľa toho, čo vidíme v tomto roku, kedy bolo zaplánovaných štyristošesťdesiat, deväťstoštyridsaťšesť miliónov eur, reálne plnenie v tomto roku, reálne plnenie finančné bude na úrovni šesťdesiat miliónov eur v tomto roku. Máme tu deväťsto miliónov, ktoré nebudú využité na výstavbu diaľníc v tomto roku. Ak sa zopakuje táto situácia a pán minister dopravy bude predvádzať to, čo predvádza, to znamená, že nič sa nedeje na tých diaľniciach, vznikne obrovský priestor na to, aby ste mohli týmito peniazmi zaplátať to, čo chcete zobrať teraz obciam a mestám. Ja som realista. A predpokladám, že aj v prípade, keď nastúpi iná vláda alebo nová vláda, nestihne rozbehnúť za tri-štyri mesiace všetky projekty výstavby diaľníc tak, aby vedela prestavať 1,3 miliardy eur, pán minister. Takže, ja si myslím, že tuná sa treba takisto pozrieť a zreálniť peniaze, ktoré ste schopní vôbec prestavať na diaľniciach. Ďakujem.
24. schôdza NR SR - 3.deň - A. dopoludnia (pokračovanie)
Dátum: 2011-10-18
Poslanec: Choma, Igor (SMER - SD)
Druh vystúpenia: Vystúpenie s faktickou poznámkou

53. Ďakujem pekne. Dovoľte najprv k pánovi Padovi. Ja zdôrazním to, čo chcela povedať kolegyňa Vaľová, že naozaj, pán poslanec Pado, vy ste sa, vy by ste neboli zvolený ani len za poslanca mesta, keď to tak môžem povedať. Takže ako dobre, to je jedno. Ja chcem zdôrazniť jednu vec. To, že sme tu aj poslanci, primátori, starostovia, je, naopak, veľmi dobré, pretože sa potom, by sa nemali diať príkoria, ktoré sa tu dejú, a to nielen tie, o ktorých som hovoril. A pán Szilárd Somogyi, rád by som zdôraznil, že to nehovorím o invektívach. Nie ja, ale ty alebo tvoja strana, tvoji poslanci urobili z poslancov, a z, nie z poslancov, urobili zo starostov a z primátorov ľudí, ktorí sa cítia byť mimoriadne dehonestovaní tým, čo sa tu dialo v poslednom období. Urobili sme z nich ľudí chamtivých, ktorí si chcú zvyšovať platy donekonečna. Urobili sme z nich ľudí, ktorí sú akoby nedôstojní zastávať svoj úrad len kvôli niektorým príkladom z rómskych komunít, ktoré slúžili na takéto rozhodnutia. Tí poslanci sa, starostovia, primátori cítia nesmierne ponížení. Napokon, nie ja som chodil v nepriestrelnej veste na ZMOS-e, to si bol ty. Prečo si chodil ty v nepriestrelnej veste na ZMOS-e? (Potlesk.) Isto áno. Dámy a páni, chcem zdôrazniť, že to, čo sa naozaj deje v rámci prípravy tohto zákona, nie je dobré. Ja vás chcem poprosiť o naozaj pragmatický pohľad na to, bolo tu, zaznelo tu veľmi veľa veľmi rozumných a zreteľných argumentov, prečo by sa malo s takouto reformou počkať minimálne do času, kým nebude kompletne urobená revízia všetkých kompetencií z pohľadu ich financovania, kým nebude urobená kompletná diskusia so zástupcami ZMOS-u a únie miest a potom, môžeme sa naozaj k tomuto zákonu vyjadriť celkom korektne.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Choma, Igor (SMER - SD)
Druh vystúpenia: Vystúpenie s faktickou poznámkou

291. Ďakujem pekne. Pán minister, ja vás mám v úcte ako človeka, ja už som to tu raz povedal na tejto pôde, ale s hrôzou počúvam, že za rok ministrovania ste dodnes nepochopili dôsledky svojho počínania v súvislosti s výstavbou diaľnic. Na jednej strane chápem, že chcete mať diaľnice najlacnejšie, na druhej strane, a už to naznačil aj poslanec Pelegrini a plne sa stotožňujem aj s pánom prof. Mikolajom, vy neviete odhadnúť dôsledky toho počínania, ktoré dnes robíte. Ja som dnes nechcel vystupovať ani v rozprave, ale prihlásil som sa do rozpravy, aby som sa obšírnejšie k tejto téme mohol povenovať.
18. schôdza NR SR - 9.deň - B. popoludní
Dátum: 2011-05-31
Poslanec: Choma, Igor (SMER - SD)
Druh vystúpenia: Vystúpenie v rozprave

46. Vážené kolegyne, kolegovia, ja len veľmi krátko. Som jedným z predkladateľov zákona a chcem ho podporiť, samozrejme, a požiadať vás o podporu. Myslím si, že je potrebné v tomto čase naozaj vytvoriť priestor na zmysluplné riešenie problematiky zdravotníckych zariadení minimálne v Žilinskom samosprávnom kraji, ale vôbec na Slovensku vo všetkých krajoch. Ak neschválime tento návrh zmeny zákona č. 523/2004 Z. z., myslím si, že bude znamenať, že nemocnice v zriaďovateľskej pôsobnosti samosprávnych krajov sa stanú, tie, ktoré sa už nestali, veľmi ľahkou korisťou veriteľov. Pán Markovič povedal, že v šiestich krajoch sa už s tým niekde vysporiadali, vy ste použili výraz, že niekde lepšie menej, niekde lepšie, teda niekde menej lepšie. Ja si myslím, že niekde sa s tým vysporiadali zle a niekde ešte horšie. Preto chcem poprosiť aj napriek tomu, že pán Novotný teda zase tvrdí, že má riešenia, vynikajúce riešenia a tak ďalej. Len za ten rok, čo ste tu, som ešte žiadne naozaj nevidel, ale možno sa niečo uskutoční. Chcem poprosiť, dámy a páni, keďže zazneli argumenty a nejdem ich opakovať, či už od poslanca Blanára, či od poslanca Maďariča, alebo pána poslanca Zelníka, že teda ak je proces nezvratný, tak dajme mu priestor na to, aby sme ho urobili naozaj dobre, pretože budúcnosť nemocníc je naozaj veľmi dôležitá a vždy sa to odrazí na spokojnosti našich spoluobčanov. Ďakujem pekne.
18. schôdza NR SR - 9.deň - B. popoludní
Dátum: 2011-05-31
Poslanec: Choma, Igor (SMER - SD)
Druh vystúpenia: Vystúpenie v rozprave

22. Ďakujem pekne. Chcem už len zdôrazniť nakoniec, dámy a páni, keby ste mali naštudovanú problematiku, pán Galbavý, nikdy nemôžte povedať takýto nezmysel, ako tvrdíte, že ľudia prišli o svoj pozemok. Neprišli, bol vyvlastnený v zmysle zákona, takisto ako bude vyvlastňovaný v zmysle tohto zákona, ktorý bude nový. Bude vyvlastňovaný, pretože inštitút vyvlastnenia je tu vždy a vždy bol. Ďakujem pekne.
18. schôdza NR SR - 9.deň - B. popoludní
Dátum: 2011-05-31
Poslanec: Choma, Igor (SMER - SD)
Druh vystúpenia: Vystúpenie s faktickou poznámkou

20. Ďakujem pekne. Ja by som ešte raz chcel zdôrazniť jednu vec. Viete, to, čo povedal pán Dostál, teraz je tento platný, i keď je protiústavný, keď vieme, že už Ústavný súd dávno rozhodol, že tento zákon je neplatný. Takže to, čo vám pasuje, to je v poriadku a tam zákon môže platiť. Že, pán Galbavý, aj vám to takisto nevadí. Nevadí, je to v poriadku, že je to protiústavné a že tieto stavebné povolenia sú protiústavné a že ľudia prídu o svoj majetok, to vám nevadí. (Reakcia z pléna.) Áno? Alebo vadí? Tak čo s tým dačo neurobíte, keď vám to vadí? A, pán Dostál, toto nie je predsa riešenie. Však ako prečo si nepriznáte, ak je raz protiústavný, no tak zrušme a urobme to po novom tak, aby ľudia nemali s tým problém. A ešte k tomu, čo ste povedali k tým mojim pol percentám. Ja som nepovedal, že pol percenta ľudí boli špekulanti. Povedal som, niektorí z tých ľudí boli špekulanti. A zase vychádza z vás hlboká neznalosť tej problematiky, pretože žiadny z tých ľudí neprišiel o svoj pozemok vyvlastnením neoprávnene. Každému jednému človekovi, každému jednému človekovi bolo zaplatené to, čo malo byť zaplatené. Jediný problém alebo jediný posun je v tom, že zákon alebo že stavebné povolenie mohlo byť vydané... (Ruch v sále. Prerušenie vystúpenia predsedajúcim.)
16. schôdza NR SR - 10.deň - B. popoludní
Dátum: 2011-04-06
Poslanec: Choma, Igor (SMER - SD)
Druh vystúpenia: Vystúpenie s faktickou poznámkou

Ďakujem pekne. Ja by som sa len rád vyjadril k tomu mýtu, ktorý tu sústavne niekto pertraktuje. Dámy a páni, znovu dávam do pozornosti, pretože už dvakrát som to v parlamente urobil, tú skutočnosť, že Národná diaľničná spoločnosť pri súťaži nevybrala najdrahšieho, ale ostali v súťaži dvaja, najlacnejší a najdrahší, Úrad pre verejné obstarávanie, ktorého šéfom bol vtedajší nominant opozície pán Angyal, vylúčil najlacnejšieho uchádzača zo súťaže, ostal tak v súťaži najdrahší uchádzač. To je všetko, čo som chcel k tomu povedať. Ďakujem pekne.